DA Den Europæiske Unions Tidende L 27/61

RÅDETS FÆLLES HOLDNING 2005/69/RIA

af 24. januar 2005

om udveksling af bestemte oplysninger med Interpol

RÅDET FOR DEN EUROPÆISKE UNION HAR —

under henvisning til traktaten om Den Europæiske Union, særlig artikel 30, stk. 1, litra b), og artikel 34, stk. 2, litra a),

under henvisning til forslag fra Kommissionen, og

ud fra følgende betragtninger:

(1) Et af Unionens mål er at give borgerne et højt tryghedsniveau i et område med frihed, sikkerhed og retfærdighed. For at nå dette mål er det vigtigt at etablere et tættere samarbejde mellem medlemsstaternes kompetente retshåndhævende myndigheder.

(2) For at beskytte Unionen mod truslerne fra den internationale og organiserede kriminalitet, herunder terrorisme, er der behov for en fælles indsats, der også omfatter udveksling af oplysninger dels mellem medlemsstaternes retshåndhævende myndigheder med beføjelser på det strafferetslige område, dels med internationale samarbejdspartnere.

(3) Stjålne, bortkomne og ulovligt handlede udstedte pas og blankopas benyttes til at undgå retsforfølgelse og begå ulovlige handlinger, der kan bringe Unionens og de enkelte medlemsstaters sikkerhed i fare. Denne trussel er af en sådan karakter, at det kun er på EU-plan, at der kan træffes virkningsfulde foranstaltninger. Dette mål kan ikke nås ved hjælp af foranstaltninger truffet af de enkelte medlemsstater. Denne fælles holdning går ikke videre, end hvad der er nødvendigt for at nå dette mål.

(4) Samtlige medlemsstater er tilsluttet den internationale kriminalpolitiorganisation Interpol. For at kunne udføre sin opgave modtager, opbevarer og rundsender Interpol oplysninger, der kan hjælpe kompetente retshåndhævende myndigheder med at forebygge og bekæmpe international kriminalitet. Interpols database over stjålne rejsedokumenter giver Interpols medlemmer mulighed for at dele oplysninger om bortkomne og stjålne pas.

(5) I sin erklæring af 25. marts 2004 om bekæmpelse af terrorisme pålagde Det Europæiske Råd Rådet at arbejde videre med indførelsen af et integreret system for udveksling af oplysninger om stjålne og bortkomne pas, hvor der gives adgang til Schengen-informationssystemets (SIS) og Interpols databaser. Denne fælles holdning udgør den første respons på denne opfordring og bør følges op af den tekniske funktionalitet i SIS med henblik på at nå dette mål.

(6) Ved udveksling af oplysninger fra medlemsstaterne om stjålne, bortkomne og ulovligt handlede pas med Interpols database over stjålne rejsedokumenter og ved behandlingen af disse oplysninger bør såvel den enkelte medlemsstats som Interpols gældende databeskyttelsesregler overholdes.

(7) Denne fælles holdning forpligter medlemsstaterne til at sikre, at deres kompetente myndigheder udveksler førnævnte oplysninger med Interpols database over stjålne rejsedokumenter, samtidig med at de registrerer dem i den relevante nationale database og i SIS, hvis de deltager heri. Denne forpligtelse opstår, så snart de nationale myndigheder erfarer, at et pas er blevet stålet, er bortkommet eller er blevet ulovligt handlet. En anden forpligtelse, der består i, at medlemsstaterne skal etablere de infrastrukturer, der er nødvendige for at lette konsultationen af Interpols database, vidner om den store betydning, som denne database spiller for retshåndhævelsen.

(8) Der vil blive indgået en aftale med Interpol om betingelserne for udveksling af oplysninger for at sikre, at de udvekslede oplysninger overholder de databeskyttelsesprincipper, der er centrale for udvekslingen af oplysninger inden for EU, navnlig i forbindelse med udveksling og automatisk behandling af sådanne oplysninger.

(9) Denne fælles holdning overholder de grundlæggende rettigheder og de principper, der bl.a. er fastlagt i artikel 6 i EU-traktaten og afspejlet i Den Europæiske Unions charter om grundlæggende rettigheder —

VEDTAGET FØLGENDE FÆLLES HOLDNING:

Artikel 1

Formål

Formålet med denne fælles holdning er at forhindre og bekæmpe alvorlig og organiseret kriminalitet, herunder terrorisme, ved at sikre, at medlemsstaterne tager de nødvendige skridt til at forbedre dels samarbejdet mellem deres kompetente retshåndhævende myndigheder, dels samarbejdet mellem disse myndigheder og tilsvarende myndigheder i tredjelande gennem udveksling af pasoplysninger med Interpol.

Artikel 2

Definitioner

I denne fælles holdning forstås ved:

1) pasoplysninger: oplysninger om stjålne, bortkomne eller ulovligt handlede udstedte pas og blankopas, der er formateret med henblik på integration i et bestemt informationssystem. Der må kun udveksles oplysninger om pasnummer, udstedelsesland og dokumenttype til Interpols database

2) Interpols database: den automatiske søgefunktion i databasen over stjålne rejsedokumenter (»Automatic Search Facility — Stolen Travel Document database«), der forvaltes af den internationale kriminalpolitiorganisation Interpol

3) relevant national database: politiets eller de retslige myndigheders database(r) i en medlemsstat, som indeholder oplysninger om stjålne, bortkomne og ulovligt handlede udstedte pas og blankopas.

Artikel 3

Fælles indsats

1. Medlemsstaternes kompetente retshåndhævende myndigheder udveksler alle nuværende og fremtidige pasoplysninger med Interpol. De deler kun oplysningerne med de Interpol-medlemmer, som kan sikre en tilstrækkelig beskyttelse af personoplysninger. Der skal også være sikkerhed for, at alle grundlæggende rettigheder og friheder i relation til automatisk behandling af personoplysninger overholdes. Medlemsstaterne kan beslutte, at de kun vil dele deres oplysninger med andre Interpol-medlemmer, hvis disse har forpligtet sig til at udveksle mindst samme oplysninger.

2. Hver medlemsstat kan sammen med Interpol fastsætte de nærmere vilkår for udvekslingen af alle eksisterende pasoplysninger i dens besiddelse med Interpol, jf. dog betingelserne i stk. 1. Disse oplysninger findes i den relevante nationale database eller i SIS, hvis medlemsstaten deltager heri.

3. Hver medlemsstat sikrer, at straks efter optagelsen af oplysninger i den relevante nationale database eller i SIS, hvis den deltager heri, udveksles disse oplysninger også med Interpol.

4. Medlemsstaterne sikrer, at deres kompetente retshåndhævende myndigheder konsulterer Interpols database med henblik på at opfylde formålet med denne fælles holdning, hver gang det vil være hensigtsmæssigt for udførelsen af deres opgaver. Medlemsstaterne sørger for etablering af de infrastrukturer, der er nødvendige for at konsultere Interpols database snarest muligt, dog senest i december 2005.

5. Udvekslingen af personoplysninger i overensstemmelse med forpligtelsen i denne fælles holdning finder sted med henblik på artikel 1, med sikkerhed for en tilstrækkelig beskyttelse af personoplysninger i det relevante Interpol-medlemsland og under iagttagelse af alle grundlæggende rettigheder og friheder i relation til automatisk behandling af personoplysninger. Medlemsstaterne sikrer derfor, at udvekslingen og delingen af oplysninger finder sted på passende vilkår og under overholdelse af ovennævnte krav.

6. Hvis konsultationen af Interpols database resulterer i en positiv identifikation, sikrer hver medlemsstat, at dens kompetente myndigheder foretager sig det fornødne i henhold til deres nationale ret, f.eks. at de retter henvendelse til det land, der har indsat oplysningerne, for at sikre sig, at oplysningerne er korrekte.

Artikel 4

Kontrol og evaluering

Med udgangspunkt i oplysningerne fra medlemsstaterne forelægger Kommissionen senest i december 2005 Rådet en rapport om gennemførelsen af den fælles holdning. Rådet evaluerer, i hvilken udstrækning medlemsstaterne efterlever denne fælles holdning, og træffer de foranstaltninger, der måtte være nødvendige.

Artikel 5

Virkning

Denne fælles holdning har virkning fra dagen for dens vedtagelse.

Artikel 6

Offentliggørelse

Denne fælles holdning offentliggøres i Den Europæiske Unions Tidende.